ພັກຊ້າຍຈັດ ຂອງກຣີສ ຢຸດເຊົາ ຄວາມພະຍາຍາມ ເພື່ອຈັດຕັ້ງ ລັດຖະບານໃໝ່ (ວີດີໂອ)
ທ່ານ Tsipras ກ່າວ​ວ່າ ຕົນ​ບໍ່​ສາມາດ​ໄດ້​ຮັບ​ສຽງສະໜັບສະໜຸນ ​ຢູ່ໃນ​ສະພາ ພຽງ​ພໍ​ທີ່ຈະ​​ຈັດຕັ້ງ ລັດຖະບານໃໝ່ດ້ວຍພັກຕົນເອງ ຕາມລໍາພັງໄດ້.
ທ່ານ Alexis Tsipras ຜູ້ນໍາພັກຊ້າຍຈັດຂອງກຣີສ ໄດ້ຢຸດເຊົາຄວາມພະຍາຍາມເພື່ອຈັດຕັ້ງລັດຖະບານໃໝ່ ຫລັງຈາກການເລືອກຕັ້ງເອົາສະ ມາຊິກສະພາເມື່ອວັນອາທິດແລ້ວ ທີ່ສິ້ນສຸດລົງດ້ວຍສະພາບບໍ່ໄປບໍ່ມານັ້ນ ທ່ານ Tsipras ກ່າວເມື່ອວັນພຸດວານນີ້ວ່າ ຕົນບໍ່ສາມາດໄດ້ຮັບສຽງສະໜັບສະໜຸນຢູ່ໃນສະພາພຽງພໍທີ່ຈະເຮັດໃນສິ່ງທີ່ທ່ານເອີ້ນວ່າຄວາມຝັນຂອງທ່ານ ທີ່ຈະໃຫ້ມີລັດຖະບານຂອງພັກຊ້າຍຈັດເປັນຈິງຂຶ້ນມາ ທ່ານ Tsipras ໄດ້ຮຽກຮ້ອງໃຫ້ພັກອະນຸລັກນິຍົມແລະສັງຄົມນິຍົມ ຈົ່ງປະນາມການສະໜັບສະໜຸນຂອງພວກເຂົາເຈົ້າຕໍ່ການຕັດການໃຊ້ຈ່າຍລົງຢ່າງຫຼວງຫຼາຍ ຕາມທີ່ໄດ້ກຳນົດໄວ້ໃນການໃຫ້ເງິນຊ່ວຍເຫຼືອຂອງສະຫະ ພາບຢູໂຣບນັ້ນ ທ່ານເວົ້າວ່າ ພວກມີສິດປ່ອນບັດຊາວກຣີສໄດ້ເຮັດໃຫ້ຂໍ້ຕົກລົງໃນການໃຫ້ ເງິນກູ້ຢືມຂອງນາໆຊາດເປັນໂມຄະໄປແລ້ວ ນອກນີ້ ພັກອະນຸລັກນິຍົມ ປະຊາທິປະໄຕໃໝ່ ກໍບໍ່ສາມາດໄດ້ຮັບສຽງສະ ໜັບສະໜຸນພຽງພໍ ໃນອາທິດນີ້ ເພື່ອປະກອບລັດຖະບານຊຸດໃໝ່ ໃນເວ ລານີ້ ແມ່ນມີການມອບໝາຍໃຫ້ພັກສັງຄົມນິຍົມ PASOK ເປັນຜູ້ຈັດຕັ້ງ ລັດຖະບານ ຖ້າພັກດັ່ງກ່າວ ຫາກຍັງບໍ່ໄດ້ຮັບສຽງສະໜັບສະໜຸນພຽງພໍອີກ ກຣີສກໍຈະຕ້ອງທໍາການເລືອກຕັ້ງຄັ້ງໃໝ່ ພັກປະຊາທິປະໄຕໃໝ່ ຊະນະບ່ອນນັ່ງສ່ວນໃຫຍ່ໃນການເລືອກຕັ້ງເມື່ອວັນອາທິດຜ່ານມານີ້ ຕິດຕາມດ້ວຍພັກຊ້າຍຈັດຂອງ ທ່ານ Tsipras ແລະພັກສັງຄົມນິຍົມ PASOK ແຕ່ປະກົດວ່າບໍ່ມີພັກໃດຊະນະບ່ອນນັ່ງພຽງພໍ ທີ່ຈະຈັດຕັ້ງລັດຖະບານຂື້ນເອງໄດ້ຕາມລຳພັງ ບັນດາຜູ້ນໍາທັງຫລາຍແຫ່ງພາກພື້ນຢູໂຣບທີ່ມີຄວາມກັງວົນໃຈນັ້ນ ກໍາລັງກົດດັນໃຫ້ກຣີສ ດໍາເນີນການຕາມແຜນການປະຢັດມັດທະຍັດທີ່ໄດ້ບັງຄັບໃຫ້ Athens ຈັດຕັ້ງປະຕິບັດ ເພື່ອແລກກັບການໃຫ້ເງິນຊ່ວຍເຫຼືອສອງຄັ້ງທີ່ເປັນມູນຄ່າຫລາຍກວ່າ 300 ພັນລ້ານໂດລານັ້ນ